M̀ból Esdras a ngálában ai məbɔ́ŋ á sí á ńsəŋ Ndá Zambá, a yóno, a kogolan, a dzaigi bidzǔgá ású miǹsə́m míé nálā, ńdɔ fɔ́ɔ́ etítíb ńkunda áyɔŋ Ísraɛ̂l, fám, biníngá ai bɔ́ngɔ́, bə́ ngázu nyé man vúd éndīngā á nyɔ́l, bɔ̂ bə́ ngayón fə. 2Ńdɔ fɔ́ɔ́ Shekanya, mɔ́n Yehiel, m̀bɔ́g yǎ bɔ́n bə́ Elam a ngábódo ǹkɔ́bɔ, nyé ai Esdras nâ: "Bǐ ngásə́m mod ǹsə́m á mís mə́ Zambá wāān, ḿból bī ngálúg bīníngá yā ézā məyɔŋ, tɔ nálā afidí á ngə́lə tə́ ású Ísraɛ̂l. 3Byǎzu líg mim̀fǎŋ mətǐŋ á mís mə́ Zambá wāān nə́ byǎyi mǎn soě bīníngá bə́tē ai é bɔ́n bī ngábyé ai bɔ́; nálā ńgɔ byǎyi tǒŋ mələ́bə́gá mə́ māńtí ai émá mə́ ébá bákɔn məbə́ndé mə́ Zāmbá wāān wɔ̄ŋ. Bə́ bɔ̄ɔ̄g anə́ Mvéndé yāyi ! 4Kódógō á sí, amú wǎ dzǎm tē lábəbə; hədá bǐ tə́lə wa á mvús. Tómó nyɔ́l, ó nɔŋ adzó á mɔ́.” 5Ńdɔ fɔ́ɔ́ Esdras a ngátə́bə tə́tə̄lə́, ǎ ngabɔ nâ bəfada bənén ai bəlevíta, ai bɔ́n bə́ Ísraɛ̂l bə́sə, bə́ kāni sɔŋ nə́ bâyi bɔ anə́ lə́ ngádzôban. Ńdɔ fɔ́ɔ́ fə̄ bə́ ngákani sɔŋ. 6Ńdɔ Esdras a ngákódō á ńsəŋ Ndá Zambá, a kə́ə́ á ndá Yehohanân, mɔ́n Elyashiv, a bómbó ńgūmā álú təge dí ḿbāŋála, tɔ məndím mə́ ndə́g təge nyú, amú á ngábə́ á məyəb ású mod evǔs é bod bə́ sɔ̂ á məkaban bə́ ngábɔ. 7Ńdɔ̄ bə́ ngálóm ábēndé á Yúda ai á Yērúzalɛm ású é bod bə́sə̄ bə́ sɔ̂ á məkaban, nə́ bə́ kə tógan á Yērúzalɛm. 8É mod ósə á ḿbɔ̄ təge sɔ́ á mvús məlú mə́lɛ́, anə ḿból bə̄tə́bə̄ bə́ ósú ai mvindí bod bə́ ngádzó, ényɔ̄lɔ̄ tě, bâyi mǎn sa byə́m bíé, bə́ vāā fə̄ nyé á táŋ esámbá é bod bə́ ngásɔ́ á məkaban. 9Á mvús məlú mə́lɛ́, ńdɔ bod bə́sə̄ yā Yúda ai Bényamín bə́ ngáman kə́ kóan á Yērúzalɛm á ngɔn ebulú é tɔá mə̄lú mə̄wóm mə́bɛ̄, ńdɔ ayɔŋ ásə̄ á ngákə tɔbɔ á ńsəŋ Ndá Zambá bə́ nganyaŋaban ású ádzó dī ai ású mvəŋ e nɔ́ŋɔ abuí. 10Ńdɔ fada Esdras a ngákódō á sí nyé ai bɔ́ nâ: "Mǐ ngábúg mə́tīŋ mī ngálíg ai Zambá, ńdɔ̄ fə mǐ ngásə́m mod ǹsə́m é dzam mī ngálúg bīníngá yā məyɔŋ məfə́, ńdɔ mǐ ngábág ńsə̄m ḿfə̄ á évǔs Ísraɛ̂l ! 11Hədá, étɔ̄á dzī, bɔán ekad miǹsə́m ábə Ǹtondôbə, Zambá běsōá, bɔán áfə ǹyián wóé: ńkándáŋán ai bǒd yā ńnam ai bədzín bə́ bīníngá.” 12Ńdɔ ekóán ésə̄ é ngáyédan á yób étē nâ: “Nálā ó nə̄ bə́bə́lá ! Byǎyəan bɔ anə́ wādzó !